Vrou gebruik bye as wapen teen polisieRorie Woods (55) (Foto: Twitter) ŉ Vrou van Massachusetts in Amerika word daarvan aangekla dat sy swerms bye as ŉ gevaarlike wapen gebruik het om polisielede te verhoed om ŉ uitsettingsbevel uit te voer. Rorie Woods (55), ŉ professionele byeboer, het na bewering vier tot vyf korwe se bye op polisielede losgelaat. The Washington Post berig die polisielede het verlede Woensdag omstreeks 09:15 by ŉ huis in Longmeadow – ter waarde van sowat $1,3 miljoen (sowat R24 miljoen) – opgedaag om ŉ uitsettingsbevel uit te voer. Die huis behoort aan ŉ man wat al jare lank teen sy uitsetting litigeer, met die steun van aktiviste teen uitsetting, soos Woods. Woods het self in 2018 teen haar eie uitsetting baklei. (Foto: Twitter) Woods het kort ná die polisie se aankoms by die huis ook daar opgedaag, uit haar blou Nissan Xterra-sportnutsvoertuig geklim en na ŉ platbaksleepwa gegaan, waarin sy die byekorwe vervoer het. Sy het glo die byekorwe geskud om die bye in beroering te bring en toe die deksels van die korwe afgehaal en honderde bye losgelaat. “Woods het een van die korwe van die platbaksleepwa afgegooi, wat die bye ‘uiters aggressief’ gemaak het,” lui die berig. “Sy het daarna ŉ professionele byeboerpak aangetrek en na bewering nóg korwe oopgemaak. Sy het een korf tot by die ingang van die huis gerol en dit ‘ten volle oopgemaak’ om afgevaardigdes van die huis weg te hou.” Verskeie polisielede is deur die bye gesteek, van wie een na die hospitaal gehaas is. Volgens sheriff Nick Cocchi “het Woods die lewe van die polisielede op die toneel in gevaar gestel omdat van hulle allergies vir bye is”. Ná ŉ ruk se gespook het twee van die polisielede die swerm weggelei en kon Woods in hegtenis geneem word. Woods word aangekla van vier aanklagte van aanranding, drie aanklagte van aanranding met ŉ gevaarlike wapen, en ŉ aanklag van wanordelike gedrag. Sy het op al agt aanklagte skuld ontken.